***Edge of Darkness*** er en britisk miniserie innen drama- og thrillersjangeren som ble sendt på BBC i 1985. Serien handler om enkemannen og politietterforskeren Ronald Craven som brutalt blir vitne til drapet på sin egen datter. Han havner i bunnløs sorg, men etter en tid bestemmer seg han seg for å finne ut hva som lå bak drapet. På grunn av sin fortid i Nord-Irland misstenker han at gjerningsmannen egentlig var ut etter ham, men han får også rede på at datteren hadde hemmeligheter knyttet til sitt miljøengasjement. Han oppdager at hun var medlem av en Gaia-organisasjon som hadde til hensikt å avdekke mørke hemmeligheter vedrørende den britisk kjernekraftindustrien. Underveis i etterforskingen må han bevege seg inn i en mørk verden av politiske konspirasjoner. Etterforskingen leder ham til Northmoor, en nedlagt kullgruve som nå brukes som hemmelig lagringsplass for radioaktivt avfall. Med hjelp av en CIA-agent tar han seg inn i anlegget for å avdekke det som skjer der. Serien ble originalskrevet og skapt av Troy Kennedy Martin, mens Martin Campbell hadde regi. Hovedrollen som Ronald Craven spilles av Bob Peck, mens rollen som hans datter spilles av Joanne Whalley. Andre sentrale roller spilles av Joe Don Baker, Charles Kay og Ian McNeice.

Serien ble skapt med den kalde krigen som bakteppe og den spente atmosfæren som var under Thatchers regjeringstid i Storbritannia. Dette var også en periode da kjernekraft var høyt oppe på den politiske agenda.

Om serien
---------

*Edge of Darkness* ble svært godt mottatt, både av tv-anmelderne og seerne. Den vant seks priser under BAFTA-utdelingen, deriblant for beste dramaserie og beste mannlige skuespiller (Bob Peck). Serien regnes som en av de beste britiske tv-produksjoner noen sinne og i 2000 kåret British Film Institute den på plass nummer 15 over landets 100 beste tv-produksjoner på 1900-tallet. Listen ble sammenfattet i 2000 og var basert på uttalelser fra 1600 tv-anmeldere, manusforfattere og programskapere.

Nyinnspilling
-------------

I 2010 kom en amerikansk filmversjon med Mel Gibson i hovedrollen. Handlingen i denne er lagt til USA.

Roller
------

* Bob Peck som Ronald Craven
* Joe Don Baker som CIA-agent Darius Jedburgh
* Joanne Whalley som Emma Craven (Ronalds datter)
* Charles Kay som Guy Pendleton
* Ian McNeice som Henry Harcourt
* Tim McInnerny som Terry Shields (Emmas eks-kjæreste)
* John Woodvine som Ross (Cravens overordnede)
* Hugh Fraser som Direktør Bennett
* Zoë Wanamaker som Clementine (etterretningsagent)
* David Jackson som Oberst Lawson
* Brian Croucher som Connors (sikkerhetssjef ved Northmoor)
* Jack Watson som James Godbolt

Referanser
----------

1. 1 2  «BFI Screenonline: Edge of Darkness (1985)». *www.screenonline.org.uk*. Besøkt 2. september 2022.
2. ↑  «Edge of Darkness – Nostalgia Central». *nostalgiacentral.com* **(engelsk)**. 22. juni 2014. Besøkt 3. september 2022.
3. ↑  Screen, Andrew. «Edge of Darkness». *Television Heaven*. Arkivert fra originalen 3. september 2022. Besøkt 3. september 2022.
4. ↑  «Edge of Darkness - IMDb - Awards». Besøkt 2. september 2022.
5. ↑  «BBC News | ENTERTAINMENT | Fawlty Towers tops TV hits». *news.bbc.co.uk*. Besøkt 2. september 2022.

Eksterne lenker
---------------

* (en) *Edge of Darkness* på Internet Movie Database Rediger på Wikidata

* (en) *Edge of Darkness* på The Movie Database – TV Rediger på Wikidata

* (en) *Edge of Darkness* på Metacritic Rediger på Wikidata